*RESOLUCIÓ del director general de Personal Docent, per la qual es convoca la renovació i es determinen els criteris d’avaluació de l’exercici del càrrec de director o directora de centres docents públics en l’àmbit de la Generalitat Valenciana.*

La Llei orgànica 3/2020, de 29 de desembre (LOMLOE), modifica la Llei orgànica 2/2006, de 3 de maig, d’educació (LOE), que dedica el capítol IV del títol V a la direcció dels centres públics. L’article 136 d’esta Llei orgànica establix que l’Administració educativa nomenarà com a directors dels centres que corresponga, per un període de quatre anys, les persones aspirants que hagen superat el programa de formació al qual es referix l’apartat sèptim de l’article 135 de la LOMLOE. Així mateix, també fixa que el nomenament dels directors podrà renovar-se per períodes d’igual duració, prèvia avaluació positiva del treball desenrotllat quan finalitze, oït el consell escolar del centre. Els criteris i procediments d’esta avaluació han de ser públics i objectius.

El Decret 80/2017, de 23 de juny, del Consell, pel qual es regula l’actuació, el funcionament i l’organització de la Inspecció d’Educació de la Comunitat Valenciana, establix, en l’article 3, entre les funcions de la Inspecció d’Educació la de participar en l’avaluació del sistema educatiu i dels elements que l’integren.

En el curs acadèmic 2024/2025 finalitza el període de quatre anys de nomenament d’aquells directors que van participar en el procés de renovació convocat per la Resolució de 16 de novembre de 2020, del director general de Personal Docent, per la qual es convoca la renovació i es determinen els criteris d’avaluació de l’exercici del càrrec de director o directora de centres docents públics en l’àmbit de la Generalitat Valenciana. (DOGV núm. 8956 / 19.11.2020). Estos directors van obtindre el seu primer nomenament després de participar en la convocatòria publicada per la Resolució de 9 de gener de 2017, del director general de Centres i Personal Docent, per la qual es convoca concurs de mèrits per a la selecció i el nomenament de directors i directores de centres docents públics de la Generalitat (DOGV 7958 / 16.01.2017). Ara correspon que qui ho sol·licite i complisca els requisits establits puga optar a renovar un tercer i últim període.

Així mateix, el 30 de juny de 2025 finalitza el període de quatre anys d’aquells que varen resultar nomenats directors mitjançant el procediment de selecció que va regular la Resolució de 4 de març de 2021, de la directora general de Personal Docent, per la qual es convoca procediment selectiu de nomenament de directores i directors de centres docents públics de titularitat de la Generalitat Valenciana. (DOGV 9037/09.03.2021). Les persones que han estat exercint les funcions corresponents durant este temps també podran optar a continuar en el càrrec per un nou període de quatre anys.

Amb esta finalitat, és procedent convocar el procediment per a la renovació del nomenament d’aquells directors que així ho sol·liciten i publicar els criteris i els procediments que s’hauran d’aplicar per a l’avaluació del treball efectuat.

En la tramitació d’esta resolució s’ha complit el que es preveu en l’article 37 del Reial decret legislatiu 5/2015, de 30 d’octubre, pel qual s’aprova el text refós de la Llei de l’estatut bàsic de l’empleat públic, i en els articles 183 i següents de la Llei 4/2021, de 16 d’abril, de la Generalitat Valenciana, de la funció pública valenciana, sobre matèries objecte de negociació col·lectiva.

L’article 14 de la Llei 39/2015, d’1 d’octubre, del procediment administratiu comú de les administracions públiques, determina, sobre “el dret i l’obligació de relacionar-se electrònicament amb les administracions públiques”, que en tot cas els empleats de les administracions públiques, per als tràmits i actuacions que realitzen amb estes per raó de la seua condició d’empleat públic, estaran obligats a relacionar-se a través de mitjans electrònics en la forma en què determine reglamentàriament cada administració.

Per tant, esta direcció general, fent ús de les funcions que li atribuïx el Decret 136/2023, de 10 d’agost del Consell, pel qual s’aprova el Reglament orgànic i funcional de la Conselleria d’Educació, Universitats i Ocupació (DOGV 9661 / 14.08.2023), ha disposat convocar el procediment per a la renovació del nomenament de directors de centres docents públics en l’àmbit de la Generalitat Valenciana, conformement a les bases següents:

*Primera. Objecte*

La present resolució té per objecte la renovació del nomenament de director d’aquelles persones que ho sol·liciten, d’entre les que conclouen el període de quatre anys per al qual van ser nomenades en virtut de la Resolució de 4 de març de 2021, de la directora general de Personal Docent, per la qual es convoca procediment selectiu de nomenament de directores i directors de centres docents públics de titularitat de la Generalitat Valenciana. (DOGV 9037 / 09.03.2021), o per haver obtingut la primera renovació després de la seua participació en el procediment convocat per la Resolució de 16 de novembre de 2020, de la directora general de Personal Docent, per la qual es convoca la renovació i es determinen els criteris d’avaluació de l’exercici del càrrec de director o directora de centres docents públics, en l’àmbit de la Generalitat Valenciana (DOGV núm. 8956 / 19.11.2020).

Les persones aspirants a la renovació s’especifiquen en l’annex I, per orde alfabètic i amb la indicació del centre docent la direcció del qual exercixen.

*Segona. Requisits*

Les persones aspirants a la renovació hauran de posseir, en el dia de finalització del termini de presentació de sol·licituds, a més dels requisits generals establits per al personal funcionari, els següents requisits específics:

a) Ser funcionaris de carrera.

b) Figurar en la llista que es publica en l’annex I d’esta resolució.

c) Haver sigut nomenat director, de conformitat amb l’article 136 de la Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d’educació.

d) Haver sigut nomenada director en virtut de la Resolució de 28 de juny de 2021, de la directora general de Personal Docent, per la qual s’aprova l’expedient del concurs de mèrits per a la selecció i el nomenament de directores i directors de centres docents públics de titularitat de la Generalitat Valenciana (DOGV 9118 / 01.07.2021), o haver obtingut la renovació després de participar en el procediment convocat per la Resolució de 16 de novembre de 2020, de la directora general de Personal Docent, per la qual es convoca la renovació i es determinen els criteris d’avaluació de l’exercici del càrrec de director o directora de centres docents públics en l’àmbit de la Generalitat Valenciana. (DOGV núm. 8956 / 19.11.2020)

*Tercera. Presentació telemàtica, terminis i documentació*

3.1. Es considera, a l’efecte de la presentació de sol·licituds, com a plataforma tramitadora de la documentació que regula esta convocatòria la plataforma web https://ovidoc.edu.gva.val, d’ara en avant, OVIDOC.

3.2. A esta plataforma s’accedirà amb el sistema [Cl@ve](https://clave.gob.es/clave_Home/clave.html) o amb certificat electrònic. L’emplenament de la sol·licitud mitjançant este sistema generarà un número identificador que donarà validesa i unicitat al procediment. Si per diferents motius l’aspirant presenta diverses sol·licituds telemàtiques de participació, només es tindrà en compte l’última presentada, per la qual cosa únicament s’entendrà acceptada una sol·licitud telemàtica per participant. No es tindran en compte les sol·licituds presentades per esta via que no completen el procés de presentació fixat, del qual s’obtindrà un número de sol·licitud en un document descarregable en format PDF, que la persona interessada haurà de conservar a fi d’acreditar la presentació dins del termini i en la forma establits.

3.3. El termini per a presentar la sol·licitud serà de 10 dies hàbils comptats a partir de l’endemà de la publicació d’esta resolució en el *Diari Oficial de la Generalitat Valenciana*.

3.4. En la sol·licitud d’OVIDOC, es farà una autoavaluació en què s’analitze el grau de consecució dels objectius plantejats en el projecte de direcció presentat a l’inici del seu mandat.

A més, s’hi annexarà una actualització del projecte per als següents quatre anys de nomenament, en la qual s’inclouran les propostes de millora i les modificacions al projecte de direcció inicial. Este document servirà de referent, si és el cas, per a l’avaluació del seu següent període de mandat d’acord amb el que s’indica en l’annex II d’esta resolució:

L’actualització del projecte es presentarà també a través d’OVIDOC en suport electrònic amb format PDF. Tindrà una extensió màxima de 30 pàgines, en format DIN-A4, escrites amb interlineat de 1,5, amb el tipus de lletra arial (no s’admetrà un altre tipus), i amb un cos de lletra de 12 punts, sense comprimir.

La portada contindrà les dades d’identificació de la persona candidata i les dades d’identificació del centre per al qual presenta la candidatura. Esta portada, així com l’índex i els annexos, si n’hi ha, no es comptabilitzaran en les 30 pàgines establides d’extensió màxima, si bé els annexos no podran superar les 5 pàgines.

En cas d’utilitzar taules o gràfics, l’interlineat podrà ser senzill, s’admetran en qualsevol format i estaran inclosos en l’extensió màxima de 30 pàgines.

No podrà contindre enllaços que suposen un vincle a pàgines pròpies que puguen estendre el contingut del projecte presentat; no obstant això, s’admetran aquells que es corresponguen amb normatives o bibliografia.

3.5. Per complir el que s’establix en els articles 127.c i 129.f de la LOMLOE, les persones aspirants, mitjançant el correu electrònic del centre, hauran de fer pública la circumstància de participació en el procés de renovació i informar els òrgans col·legiats del centre sobre l’autoavaluació i actualització del projecte de direcció, de manera que aquells que pertanyen a aquests òrgans col·legiats puguen consultar-los.

Tot això s’haurà de realitzar en un termini no superior a cinc dies lectius després de finalitzar el termini de presentació d’instàncies.

Vençut el termini de presentació de la sol·licitud i del document d’actualització del projecte de direcció, es remetrà, a través del correu electrònic del centre, a aquells que formen part del Consell Escolar i del claustre de professors.

# Quarta. Relació de persones admeses i excloses

Una vegada conclòs el termini de presentació de sol·licituds, la Direcció General de Personal Docent de la Conselleria d’Educació, Cultura, Universitats i Ocupació farà pública la relació provisional de persones admeses i excloses en el procés de renovació, amb la indicació del centre per al qual han sigut admeses, i, si és el cas, de les causes d’exclusió.

Esta publicació s’efectuarà en la pàgina web de la Conselleria d’Educació, Cultura, Universitats i Ocupació: <https://www.ceice.gva.es>.

A partir de l’endemà de la publicació de la llista provisional s’obrirà un termini de cinc dies naturals per a efectuar reclamacions. Estes es presentaran per via telemàtica a través de la plataforma OVIDOC. Si per diferents motius l’aspirant presenta diverses reclamacions telemàtiques, només es tindrà en compte l’última presentada.

Una vegada estudiades les reclamacions presentades i comprovat que les candidatures reunixen els requisits de renovació assenyalats en la base segona, es publicarà en el DOGV la relació definitiva de persones candidates que participaran en el procés de renovació.

*Quinta. Procediment de renovació*

5.1. La proposta de renovació serà formulada per la comissió d’avaluació que es determina en la base sexta d’esta convocatòria, i tindrà en compte l’autoavaluació, l’actualització del projecte de direcció aportat amb la sol·licitud, l’informe preceptiu d’avaluació de l’exercici de la funció directiva realitzat per la Inspecció Educativa i la valoració del consell escolar del centre juntament amb l’acta del claustre de professors.

5.2. L’avaluació de l’exercici de la funció directiva tindrà com a referent les funcions que atribuïx la normativa vigent a qui exercix tasques en la funció pública docent i, en especial, en la direcció de centres educatius.

*Sexta. Comissió d’avaluació*

6.1. En cada direcció territorial es constituirà una comissió d’avaluació presidida pel seu titular, o persona en qui delegue, i de la qual formaran part com a vocals:

1. Un inspector d’Educació, a proposta de la persona titular de la Direcció Territorial d’Educació, Cultura, Universitats i Ocupació.

2. Un funcionari de carrera docent, a proposta de la persona titular de la Direcció General de Formació Professional i Ensenyaments de Règim Especial.

3. Un funcionari de carrera docent, a proposta de la persona titular de la Direcció General de Personal Docent.

4. Un funcionari de carrera docent, a proposta de la persona titular de la Direcció General de Centres Docents.

5. Dos directors de centres docents públics que no participen en el procés d’avaluació, a proposta de la persona titular de la Direcció Territorial d’Educació, Cultura, Universitats i Ocupació.

6. Un funcionari de la Direcció Territorial d’Educació, Cultura, Universitats i Ocupació, que exercirà les funcions de secretaria de la comissió, amb veu i sense vot.

Per cada vocal es nomenarà una persona suplent corresponent.

6.2. Corresponen a la comissió d’avaluació, entre altres, les funcions següents:

a) Obtindre, a través de la plataforma OVIDOC, l’informe d’avaluació sobre l’exercici de la funció directiva de cada aspirant a la renovació, realitzat per l’inspector d’Educació responsable del centre on l’aspirant exercisca el càrrec de director.

b) Remetre a les persones aspirants que no hagen obtingut l’avaluació positiva un informe motivat a través de la plataforma OVIDOC perquè, en el termini de deu dies hàbils, al·leguen el que convinga al seu dret.

c) Traslladar a la Direcció Territorial corresponent la relació de persones aspirants proposades per a renovar el nomenament mitjançant correu electrònic.

*Sèptima. Avaluació de l’exercici de la funció directiva*

7.1. La comissió d’avaluació sol·licitarà, en el seu nom, un informe d’avaluació de l’inspector de referència del centre on l’aspirant exercisca el càrrec de director, de conformitat amb els àmbits següents:

1. Direcció i coordinació de les activitats del centre: disseny, seguiment, control i avaluació d’estes, a través dels principals instruments de planificació i gestió pedagògica i administrativa.

2. Exercici de les competències que, en matèria de gestió econòmica, administrativa i de personal, atorga la legislació vigent al director o directora d’un centre educatiu.

3. Dinamització dels òrgans de govern i dels equips de coordinació docent del centre. Impuls de la participació dels diversos col·lectius de la comunitat educativa i capacitat d’arribar a consensos.

4. Millora de la convivència en el centre i resolució de conflictes, afavorint la creació i el funcionament de comissions de mediació o convivència i promovent activitats o programes que contribuïsquen a millorar-la, d’acord amb les normes que establisca l’Administració educativa i les normes d’organització i funcionament del centre.

5. Planificació i desplegament del pla d’actuació per a la millora (PAM) i de programes i iniciatives d’innovació i formació que milloren el funcionament del centre i potencien accions destinades a combatre el fracàs escolar.

6. Impuls dels processos d’avaluació interna del centre i col·laboració en altres processos d’avaluació.

7. Organització de la resposta educativa per a la inclusió de l’alumnat d’acord amb la normativa vigent que desplega els principis d’equitat i d’inclusió en el sistema educatiu valencià.

8. Col·laboració amb les famílies, amb les institucions i amb els organismes que faciliten la relació del centre amb l’entorn i que fomenten un clima escolar que afavorisca l’estudi i la formació integral de l’alumnat.

9. Col·laboració, en àmbits de la seua competència, amb els òrgans de l’Administració educativa en tot el que té relació amb la consecució dels objectius educatius del centre.

7.2. Per a dur a terme l’avaluació, la Inspecció Educativa realitzarà les actuacions que considere necessàries en el centre i concertarà entrevistes amb els membres de la comunitat educativa amb la finalitat d’obtenir una millor avaluació. Així mateix, podrà obtindre informació dels òrgans administratius competents en relació amb l’exercici de les competències que la normativa vigent atribuïx als directors dels centres educatius.

7.3. L’informe de l’inspector d’Educació es realitzarà a través de la plataforma OVIDOC. En este informe es valoraran els àmbits que figuren en l’annex III d’esta resolució. El sentit de l’informe d’Inspecció Educativa serà favorable quan la persona candidata obtinga una valoració positiva en la totalitat dels àmbits objecte de valoració. En cas que el resultat de l’avaluació siga desfavorable, es motivarà en l’apartat d’observacions.

7.4. L’informe d’avaluació de l’exercici emés per l’inspector de referència del centre serà aportat a la comissió d’avaluació.

*Octava. Valoració de la direcció pel claustre de professors i el consell escolar*

8.1. Una vegada publicada la relació definitiva de persones candidates a participar en el procés de renovació i fins als nou dies hàbils següents, es convocarà el claustre de professors, en què el director farà una defensa de la seua autoavaluació i actualització del projecte de direcció i s’analitzaran tant la labor de la direcció durant l’últim període com les propostes de millora.

Finalitzada la defensa i l’anàlisi, els membres del claustre, de manera individual i anònima, ompliran l’annex IV, en el qual valoraran el desenrotllament del projecte de direcció.

En l’acta de la sessió es faran constar les diverses intervencions realitzades i s’hi adjuntarà un resum de les valoracions emeses en la votació del claustre, segons l’annex V.

8.2. En el termini establit en el punt anterior, el consell escolar del centre celebrarà una sessió extraordinària, que serà presidida per la persona que substituïx la titular de la direcció, d’acord amb el que s’establix en l’article 14 del Decret 253/2019, de regulació de l’organització i funcionament dels centres públics que impartixen ensenyaments d’Educació Infantil o d’Educació Primària, o en l’article 13 del Decret 252/2019, de regulació de l’organització i funcionaments dels centres públics que impartixen ensenyaments d’Educació Secundària Obligatòria, Batxillerat i Formació Professional.

En esta sessió s’analitzarà la labor de la direcció durant l’últim període de mandat, l’autoavaluació i l’actualització del projecte de direcció, així com l’acta del claustre de professors. La persona candidata exposarà l’autoavaluació i actualització del projecte de direcció, i respondrà a les preguntes que li plantegen els membres del consell escolar. A continuació, es durà a terme una valoració del director, que s’expressarà en els termes de “positiva” o “no positiva”. El resultat d’esta valoració serà “positiva” quan la majoria dels vots emesos hagen sigut positius.

8.3. La valoració emesa pel professorat en el claustre, així com el vot de les persones representants que integren el consell escolar, seran directes, secrets i no delegables.

L’aspirant a la renovació del càrrec remetrà a través d’OVIDOC el certificat de l’acta de la reunió del consell escolar, que figura en l’annex VI, així com el certificat de l’acta del claustre de professors, que figura en l’annex V, a la comissió d’avaluació en el termini de dos dies hàbils des de la finalització de la sessió del consell escolar.

*Novena. Règim d’abstencions*

Segons el que s’establix en l’article 19.3.c de la Llei 40/2015, d’1 d’octubre, de règim jurídic del sector públic, no podran abstindre’s en les votacions les persones que, per la seua qualitat d’autoritats o personal al servici de les administracions públiques, tinguen la condició de membres nats d’òrgans col·legiats, en virtut del càrrec que exercixen. Sense perjuí d’això, el personal docent que concórrega al procés com a aspirant a la renovació com a director s’abstindrà de participar en les votacions previstes en el claustre i, si és el cas, en el consell escolar, per tindre interés personal en l’assumpte de què es tracta.

Així mateix, el Decret 253/2019 establix en els articles 29.8 i 33.11 que no podrà abstindre’s en votacions en qualitat d’autoritat o personal al servici de les administracions públiques qui tinga la condició de membre nat del consell escolar, en virtut del càrrec que exercisca, excepte quan li siga aplicable qualsevol dels motius d’abstenció regulats en la Llei 40/2015.

Per la seua part, el Decret 252/2019 manifesta en els articles 30.8 i 34.11 que el professorat que forme part de l’equip directiu del centre no podrà abstindre’s en les votacions corresponents al claustre del professorat, excepte quan li siga aplicable qualsevol dels motius d’abstenció regulats en la Llei 40/2015.

També seran aplicables els motius d’abstenció que establix l’article 23 de la Llei 40/2015, tenint en compte que en cap cas es considerarà que els docents proposats com a membres de l’equip directiu de l’aspirant concorren en el motiu d’abstenció explicitat en l’apartat a) de l’article 23 de l’esmentada Llei 40/2015.

*Dècima. Actuacions de la comissió d’avaluació i procediment de valoració del director o directora*

10.1. Procediment per a la valoració del director.

La comissió d’avaluació farà totes les reunions que considere necessàries per a valorar els documents rebuts i emetre l’informe de valoració corresponent. Este informe de valoració haurà de tindre en compte:

a) L’informe d’avaluació realitzat per la Inspecció Educativa.

b) L’autoavaluació i l’actualització del projecte de direcció.

c) El certificat de l’acta de la reunió del consell escolar en què es fa constar el resultat de la votació, juntament amb l’acta del claustre de professors.

10.2. La comissió d’avaluació valorarà positivament les candidatures que hagen sigut valorades de manera positiva per part del consell escolar i de la Inspecció Educativa, i les valorarà negativament en la resta de casos.

10.3. Valoració, positiva o negativa, de l’actualització del projecte de direcció.

La comissió d’avaluació establirà indicadors que permeten valorar i ponderar cadascuna de les parts de l’actualització del projecte de direcció amb els criteris següents:

1. Adequació a la realitat del centre i pertinència de les propostes d’acord amb el que s’establix en el PEC.

2. Viabilitat de les propostes tenint en compte els recursos personals i materials del centre educatiu.

3. Concreció i claredat de les propostes de millora.

4. Rigor en els plantejaments i incorporació d’aspectes específics d’atenció a la diversitat i inclusió educativa de l’alumnat, així com propostes de caràcter innovador tant des del punt de vista metodològic com organitzatiu.

5. Qualitat i coherència global tenint en compte els diferents agents educatius i els sectors que pertanyen a la comunitat educativa del centre.

10.4. Excepcionalment, en el cas de valoració negativa, la comissió d’avaluació podrà sol·licitar informació complementària sobre la valoració realitzada pel consell escolar i/o l’informe de valoració de l’inspector d’Educació.

A este efecte, en el cas de valoració negativa la comissió d’avaluació podrà realitzar les actuacions següents:

a) La comissió d’avaluació entrevistarà, si és necessari, la persona candidata per a aclarir i precisar la informació continguda en l’autoavaluació i l’actualització del projecte de direcció, amb la finalitat d’una millor valoració.

b) Quan la comissió d’avaluació considere necessari acreditar de forma més concloent la seua valoració final, podrà sol·licitar informes complementaris a l’informe realitzat per l’inspector d’Educació del centre, que seran elaborats per un altre inspector d’Educació.

La comissió d’avaluació podrà sol·licitar a les candidatures una còpia del projecte de direcció inicial presentat per a la selecció, o del projecte d’actualització anterior.

10.5. La comissió d’avaluació haurà d’elaborar la proposta de les persones aspirants amb la seua valoració fins al 31 de gener de 2025.

*Onzena. Resolució del procediment*

A la vista de la proposta emesa per la comissió d’avaluació, la persona titular de la direcció territorial de l’àmbit del centre dictarà la corresponent resolució que pose fi al procediment, la qual serà objecte de notificació individualitzada mitjançant la publicació en la pàgina web de la Conselleria d’Educació, Cultura, Universitats i Ocupació. Contra esta resolució, que no posa fi a la via administrativa, podrà interposar-se un recurs d’alçada en el termini d’un mes davant de la Direcció General de Personal Docent de la Conselleria d’Educació, Cultura, Universitats i Ocupació.

*Dotzena. Realització de reunions i votacions*

12.1. Les reunions del claustre i del consell escolar o les reunions de la comissió avaluadora, així com les entrevistes necessàries per al desplegament del procés de renovació de les direccions dels centres docents previstes en la present resolució, o qualsevol altra reunió o entrevista necessària, podran realitzar-se telemàticament.

12.2. Els centres establiran els procediments per a la realització de les votacions necessàries conforme al que s’establix en la base 8.3 d’esta resolució.

*Tretzena. Desplegament i interpretació*

Correspon a la Direcció General de Personal Docent de la Conselleria d’Educació, Cultura, Universitats i Ocupació el desplegament, la interpretació i l’execució del procediment de renovació convocat per esta resolució, amb plena subjecció a les bases i a la normativa vigent.

*Catorzena. Tractament de dades de caràcter personal*

1. El desenrotllament del procediment convocat mitjançant esta resolució comporta el tractament de dades de caràcter personal, per la qual cosa s’apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.

2. En compliment del que disposa l’article 13 de l’RGPD, la informació en matèria de protecció de dades és la següent:

a) Responsable del tractament: Conselleria d’Educació, Cultura, Universitats i Ocupació. Avinguda de Campanar, 32. 46015 (València). Adreça electrònica: [protecciodedadeseducacio@gva.es](mailto:protecciodedadeseducacio@gva.es).

b) Delegació de Protecció de Dades de la Generalitat. Passeig de l’Albereda, 16. 46010 (València). Adreça electrònica: [dpd@gva.es](mailto:dpd@gva.es).

c) Finalitat del tractament: gestionar el procés de renovació del càrrec de director o directora dels centres docents públics dependents de la Conselleria.

d) Les bases de legitimació general aplicables al tractament de dades són les previstes en els apartats *c* i *e* de l’article 6.1 de l’RGPD (l’interés públic i l’obligació legal), en relació amb les normes específiques que regulen este procediment.

e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l’obligació de fer-los-ho saber en els termes que establix la present clàusula.

f) Persones destinatàries de les dades: depenent de les diferents fases del procediment, la relació de les persones participants en el procés serà objecte de publicació en la pàgina web de la Conselleria (https://www.ceice.gva.es[)](https://www.ceice.gva.es) i/o en el DOGV.

No obstant això, es podrà procedir, d’ofici o a instàncies de la persona interessada, a fer anònimes les dades d’aquelles persones que es troben en una situació de protecció especial que puga veure’s agreujada per la publicació de les seues dades personals, en particular, quan es tracte de víctimes de violència de gènere o altres formes de violència contra la dona.

g) Les dades personals no seran objecte de transferències internacionals.

h) El responsable podrà efectuar, en l’exercici de les seues competències, les verificacions necessàries per a comprovar l’exactitud de les dades declarades per la persona interessada que estan en poder de les administracions públiques.

i) De conformitat amb l’article 13.2 de l’RGPD, totes les dades personals sol·licitades a través dels formularis i la documentació vinculada són necessàries per a poder tramitar el procediment en les diferents fases. La falta de comunicació d’estes dades a la Conselleria comportarà les conseqüències previstes per l’ordenament jurídic.

j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d’acord amb el que es preveu en la normativa d’arxius i documentació.

k) La persona interessada té dret a sol·licitar a la persona responsable del tractament l’accés, la rectificació i la supressió de les seues dades de caràcter personal, així com la limitació o oposició tant al tractament d’estes dades com a no ser objecte de decisions individuals automatitzades, de manera presencial o telemàtica, de conformitat amb el que s’indica en la pàgina següent: http://www.gva.es/va/proc19970.

l) A més d’interposar qualsevol altre recurs administratiu o acció judicial, si la persona interessada considera que no s’han atés els seus drets o s’ha vulnerat el tractament de les seues dades personals, pot reclamar davant de la Delegació de Protecció de Dades, de manera presencial o telemàtica, de conformitat amb el que s’indica en la pàgina següent: https://www.gva.es/va/inicio/procedimientos?id\_proc=22094. A més, hi ha la possibilitat de reclamar davant de l’Agència Espanyola de Protecció de Dades, tal com es descriu en la pàgina web <https://www.aepd.es/>.

[La present resolució posa fi a la via administrativa, i podrà interposar-s’hi en contra un recurs potestatiu de reposició davant de la Direcció General de Personal Docent de la Conselleria d’Educació, Cultura, Universitats i Ocupació, en el termini d’un mes, a comptar de l’endemà de publicar-se, d’acord amb el que es disposa en els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o plantejar, directament, un recurs contenciós administratiu davant del jutjat contenciós competent, en el termini de dos mesos a comptar de l’endemà de publicar-se, de conformitat amb el que s’establix en els articles 8 i 14 de la Llei 29/1998, de 13 de juliol, reguladora de la jurisdicció contenciosa administrativa.](http://www.aepd.es/)

[El director general de Personal Docent](http://www.aepd.es/)